กฎกระทรวง
กฎกระทรวง
ว่าด้วยการกำหนดลักษณะ ชนิด
ประเภท และปริมาณของยาเสพติด
พ.ศ. ๒๕๔๖[๑]
 

อาศัยอำนาจตามความในมาตรา
๕ และมาตรา ๑๙ วรรคหนึ่ง แห่งพระราชบัญญัติฟื้นฟูสมรรถภาพผู้ติดยาเสพติด พ.ศ. ๒๕๔๕
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๒๓๗ และมาตรา ๒๓๘
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงยุติธรรมออกกฎกระทรวงไว้ ดังต่อไปนี้

ข้อ ๑ ลักษณะ ชนิดและประเภทของยาเสพติด
สำหรับความผิดฐานเสพยาเสพติดตามมาตรา ๑๙ วรรคหนึ่ง มีดังต่อไปนี้
(๑) ยาเสพติดให้โทษในประเภท ๑ มี
๖ ชนิด ได้แก่
(ก) เฮโรอีน
(ข) เมทแอมเฟตามีน
(ค) แอมเฟตามีน
(ง) ๓, ๔เมทิลลีนไดออกซีเมทแอมเฟตามีน
(จ) เมทิลลีนไดออกซีแอมเฟตามีน
(ฉ) เอ็น เอทิล
เอ็มดีเอ หรือเอ็มดีอี
(๒) ยาเสพติดให้โทษในประเภท ๒ มี
๒ ชนิด ได้แก่
(ก) โคคาอีน
(ข) ฝิ่น
(๓) ยาเสพติดให้โทษในประเภท ๕ มี
๑ ชนิด ได้แก่ กัญชา
(๔)[๒] สารระเหยตามกฎหมายว่าด้วยการป้องกันการใช้สารระเหย
ยาเสพติดให้โทษตาม (๑)
และ (๒) ให้รวมถึงวัตถุที่เรียกชื่อเป็นอย่างอื่น แต่มีสูตรโครงสร้างทางเคมีอย่างเดียวกันกับยาเสพติดให้โทษดังกล่าว
และเกลือใด ๆ ของยาเสพติดให้โทษดังกล่าวด้วย

ข้อ ๒
ยาเสพติดตามข้อ ๑ สำหรับความผิดฐานเสพและมีไว้ในครอบครอง ความผิดฐานเสพและมีไว้ในครอบครองเพื่อจำหน่าย
และความผิดฐานเสพและจำหน่ายยาเสพติด ตามมาตรา ๑๙ วรรคหนึ่ง
ต้องมีปริมาณดังต่อไปนี้
(๑) ยาเสพติดให้โทษในประเภท ๑
(ก) เฮโรอีนมีน้ำหนักสุทธิไม่เกินหนึ่งร้อยมิลลิกรัม
(ข) เมทแอมเฟตามีนมีปริมาณไม่เกินห้าหน่วยการใช้ตามกฎหมายว่าด้วยยาเสพติดให้โทษหรือมีน้ำหนักสุทธิไม่เกินห้าร้อยมิลลิกรัม
(ค) แอมเฟตามีนมีปริมาณไม่เกินห้าหน่วยการใช้ตามกฎหมายว่าด้วยยาเสพติดให้โทษ หรือมีน้ำหนักสุทธิไม่เกินห้าร้อยมิลลิกรัม
(ง) ๓, ๔ เมทิลลีนไดออกซีเมทแอมเฟตามีนมีปริมาณไม่เกินห้าหน่วยการใช้ตามกฎหมายว่าด้วยยาเสพติดให้โทษ
หรือมีน้ำหนักสุทธิไม่เกินหนึ่งพันสองร้อยห้าสิบมิลลิกรัม
(จ) เมทิลลีนไดออกซีแอมเฟตามีนมีปริมาณไม่เกินห้าหน่วยการใช้ตามกฎหมายว่าด้วยยาเสพติดให้โทษ
หรือมีน้ำหนักสุทธิไม่เกินหนึ่งพันสองร้อยห้าสิบมิลลิกรัม
(ฉ) เอ็น เอทิล เอ็มดีเอ หรือเอ็มดีอี
มีปริมาณไม่เกินห้าหน่วยการใช้ตามกฎหมายว่าด้วยยาเสพติดให้โทษ
หรือมีน้ำหนักสุทธิไม่เกินหนึ่งพันสองร้อยห้าสิบมิลลิกรัม
(๒) ยาเสพติดให้โทษในประเภท ๒
(ก) โคคาอีนมีน้ำหนักสุทธิไม่เกินสองร้อยมิลลิกรัม
(ข) ฝิ่นมีน้ำหนักสุทธิไม่เกินห้าพันมิลลิกรัม
(๓) ยาเสพติดให้โทษในประเภท
๕ ได้แก่ กัญชามีน้ำหนักสุทธิไม่เกินห้าพันมิลลิกรัม
ยาเสพติดให้โทษตาม (๑) และ (๒) ให้รวมถึงวัตถุที่เรียกชื่อเป็นอย่างอื่นแต่มีสูตรโครงสร้างทางเคมีอย่างเดียวกันกับยาเสพติดให้โทษดังกล่าว
และเกลือใด ๆ ของยาเสพติดให้โทษดังกล่าวด้วย


ให้ไว้ ณ วันที่ ๒๘
กุมภาพันธ์ พ.ศ. ๒๕๔๖
พงศ์เทพ เทพกาญจนา
รัฐมนตรีว่าการกระทรวงยุติธรรม
หมายเหตุ :- เหตุผลในการประกาศใช้กฎกระทรวงฉบับนี้
คือ โดยที่มาตรา ๑๙ วรรคหนึ่ง แห่งพระราชบัญญัติฟื้นฟูสมรรถภาพผู้ติดยาเสพติด พ.ศ. ๒๕๔๕ บัญญัติให้มีการกำหนดลักษณะ ชนิด ประเภท
และปริมาณของยาเสพติดที่ผู้ต้องหาว่ากระทำความผิดฐานเสพยาเสพติด
เสพและมีไว้ในครอบครอง เสพและมีไว้ในครอบครองเพื่อจำหน่ายหรือเสพและจำหน่ายยาเสพติด
ได้เสพ มีไว้ในครอบครอง หรือจำหน่ายไว้ในกฎกระทรวง
เพื่อให้สามารถดำเนินการแก่ผู้ซึ่งกระทำความผิดดังกล่าวที่จะเข้าสู่ระบบการฟื้นฟูสมรรถภาพผู้ติดยาเสพติดตามกฎหมายว่าด้วยการฟื้นฟูสมรรถภาพผู้ติดยาเสพติดได้
จึงจำเป็นต้องออกกฎกระทรวงนี้
กฎกระทรวงว่าด้วยการกำหนดลักษณะ
ชนิด ประเภท และปริมาณของยาเสพติด (ฉบับที่ ๒) พ.ศ. ๒๕๕๑[๓]

หมายเหตุ :-
เหตุผลในการประกาศใช้กฎกระทรวงฉบับนี้ คือ เนื่องจากสารระเหยตามกฎหมายว่าด้วยการป้องกันการใช้สารระเหยเป็นยาเสพติดตามกฎหมายว่าด้วยการป้องกันและปราบปรามยาเสพติด
และเป็นยาเสพติดตามกฎหมายว่าด้วยการฟื้นฟูสมรรถภาพผู้ติดยาเสพติดด้วย
จึงสมควรให้ผู้เสพหรือผู้ติดสารระเหยได้เข้าสู่กระบวนการฟื้นฟูสมรรถภาพผู้ติดยาเสพติด
เช่นเดียวกับผู้เสพหรือผู้ติดยาเสพติดให้โทษตามกฎหมายว่าด้วยยาเสพติดให้โทษ
แต่โดยที่กฎกระทรวงว่าด้วยการกำหนดลักษณะ ชนิด ประเภทและปริมาณของยาเสพติด พ.ศ. ๒๕๔๖
ซึ่งออกตามความในพระราชบัญญัติฟื้นฟูสมรรถภาพผู้ติดยาเสพติด พ.ศ. ๒๕๔๕ ยังมิได้กำหนดให้ครอบคลุมถึงสารระเหย
ดังนั้น
เพื่อให้สามารถนำผู้เสพหรือผู้ติดสารระเหยเข้าสู่กระบวนการฟื้นฟูสมรรถภาพผู้ติดยาเสพติดได้ตามมาตรา
๑๙ วรรคหนึ่ง แห่งพระราชบัญญัติฟื้นฟูสมรรถภาพผู้ติดยาเสพติด พ.ศ. ๒๕๔๕
จึงจำเป็นต้องออกกฎกระทรวงนี้







รัศม์วรรณวลัย/ผู้จัดทำ
๔ กุมภาพันธ์ ๒๕๕๒

ชวัลพร/ปรับปรุง
๒๑ เมษายน ๒๕๖๐



























[๑] ราชกิจจานุเบกษา
เล่ม ๑๒๐/ตอนที่ ๑๗ ก/หน้า ๑/๒ มีนาคม ๒๕๔๖
[๒] ข้อ ๑ (๔)
เพิ่มโดยกฎกระทรวงว่าด้วยการกำหนดลักษณะ ชนิด ประเภท และปริมาณของยาเสพติด
(ฉบับที่ ๒) พ.ศ. ๒๕๕๑
[๓] ราชกิจจานุเบกษา
เล่ม ๑๒๕/ตอนที่ ๘๔ ก/หน้า ๑/๑ กรกฎาคม ๒๕๕๑